בזמן שגנץ ונתניהו מנסים להגיע להבנות לגבי הקמת הממשלה, חברי הכנסת מנצלים כל רגע של חופש לפני שיצטרכו לעלות על הבגדים הרשמיים ולבלות את זמנם במשכן. אז מי מבלה עם אייל גולן על הבמה, מי רוכב על סוס ומי מתפקד כסבא המושלם?
הממשלה ה-35 עדיין לא הוקמה, ובזמן שכולם מחכים לראות אם בני גנץ וביבי נתניהו עשו "שולם שולם לעולם" או שהולכים (שוב!) לבחירות נוספות, הח"כים הטריים מסתובבים - ולא רק במשכן - ומנצלים את הזמן הפנוי לבילויים.
כך יצא שהצלמים שלנו עובדים שעות נוספות בניסיון לתפוס חברי כנסת, שרים ואפילו את ראש הממשלה עצמו, באירועים פרטיים ומתוקשרים מחוץ לשעות העבודה. וזה עוד לפני שדיברנו על חשבונות האינסטגרם שלהם, כן? אז איפה מבלה סתיו שפיר בלילות, עם מי נתניהו את יום הולדתו ועל איזו במה רקדה מירי רגב לצד אייל גולן?
בתחילת השבוע הגיעה חברת הכנסת סתיו שפיר לבילוי לילי בתל אביב, לצפות בהצגה "אפס ביחסי אנוש" יחד עם עידן אלתרמן. שפיר נתפסה על ידי מצלמות הפפראצי בכניסה לתיאטרון בית ליסין לצד השחקן הגרוש, כשהיא מחויכת ובשמלת ערב שחורה. עכשיו, נכון שהח"כית הצעירה לא אישרה כי מדובר בדייט אמיתי, אבל אנחנו רק רוצים לציין שכדאי ללכת לישון מוקדם, הממשלה יכולה לקום בכל רגע.
ראש הממשלה בנימין נתניהו אמנם חגג בשבוע שעבר את יום הולדתו ה-70 בלשכתו עם חברי הליכוד, אבל המסיבה השווה באמת התרחשה בכלל בביתו של המיליונר זאק גרטלר בת"א, כשהזמר דודו פישר שר "הללויה" וחברת המשפחה ניקול ראידמן הגיעה לברך. נכון, באף אחד מהאירועים לא הרימו אותו 71 פעמים על הכסא, אבל אנחנו נוטים להאמין שהוא נהנה גם כך.
מתוקף תפקידה, שרת התרבות מירי רגב מבלה בלא מעט אירועים מתוקשרים, ורק בחודש שעבר הגיעה לפסטיבל כתר המזרח בנתניה והרימה כמו שרק היא יודעת. "זה לא סוד שהפסטיבל הזה הוא פרויקט דגל מבחינתי", אמרה השרה רגב באירוע שכלל זמרים כמו עדן בן זקן, נסרין קדרי ושמעון בוסקילה, ואפילו הצטלמה עם מאור אדרי. אבל לעלות לבמה ולמחוא כפיים (כפיים!), זה היא עשתה רק לצד החבר הטוב אייל גולן.
נפל בחלקו של חבר הכנסת הטרי אסף זמיר להיות הבעל של השחקנית מאיה ורטהיימר שלא נותנת לו מנוח. הוא מככב אצלה קבוע בסטוריז והשניים עסוקים בעיקר בלאכול, לבלות ולטייל. בשבועות האחרונים השניים נסעו לאמריקה ושיתפו את העולם בתמונות כמו שרק הם יודעים, לפני שכל החופש הזה ייגמר כשהרכבת הממשלה תצא לפועל, וכמובן, כשהשניים יהפכו להורים. כמו שאנחנו מכירים אותם, זה לא יעצור אותם מלהמשיך לבלות.
בני גנץ ויאיר לפיד אמנם חולקים את ראשות מפלגת "כחול לבן" בחייהם הפוליטיים, אבל נדמה שגם באזרחות הם לא נפרדים. השניים אמנם בשיאן של שיחות ופגישות בנוגע להרכבת הממשלה, אך אם חשבתם שזה יגרום להם לרצות להפריד כוחות בזמנם הפנוי, אתם טועים. השניים מבלים גם את שעות הפנאי שלהם ביחד ושיתפו תמונות שלהם שותים קפה בשישי בבוקר, ובהמשך מבלים יחד בסוכה.
על פי האינסטגרם של איילת שקד, שרת המשפטים לשעבר ויושבת ראש מפלגת "הימין החדש", מנצלת כל דקה של חופש עד להרכבת הממשלה. אנחנו אולי רגילים לראות אותה בחליפות מחוייטות, אבל בזמנה החופשי, היא נראית אחרת לגמרי - החל מהחיוך על הפנים, האור בעיניים ועד לבגדי הקז'ואל הנוחים, שחושפים כמה זמן הפנאי עושה לה טוב. בזמן שגנץ וביבי מנסים לסגור פינות, שקד הספיקה לבלות בחופשה באילת, ללכת להופעה של ישי ריבו ובזמן שנשאר לה, לאפות חלות כוסמין עם דבש. ממש אשת חיל מי ימצא.
שר הביטחון לשעבר וראש מפלגת "ישראל ביתנו" אביגדור ליברמן, עשה את שלו בבחירות האחרונות ובין סבב פגישות אחד לשני, הוא לגמרי נהנה מהזמן החופשי שלו. ליברמן העלה תמונה לאינסטגרם בה הוא נראה משחק טניס והבהיר למי שלא הבין: "סוף סוף יש זמן לשחק טניס בשבת בבוקר". רק שלא יתרגל. בנוסף, מצא הח"כ זמן לבלות עם נכדתו ולקח אותה ליום כיף ב"אקווריום ישראל" בירושלים. אנחנו לגמרי רואים אותך בתפקיד הסבא המסור.
לפני שישראל כץ הוא שר וחבר כנסת, הוא גם אבא לשתי בנות, עדי ומור, ואחרי תקופה אינטנסיבית בממשלה, הוא סוף סוף מצא זמן לבלות איתן. משפחת כץ עלתה לחופשה בגליל, רכבה על סוסים ואנחנו קיבלנו את התמונה המופתית של כץ עם כובע קאובוי. על סוס. לכו תדעו, אולי אם כץ יקבל את תיק התחבורה שוב, יש מצב שהוא יתחיל להגיע ככה לעבודה.
למה אתה לא מגיע עם שורטס לעבודה?
חברת הכנסת מיקי חיימוביץ' החליטה לארוז את עצמה ולראות קצת טבע במדבר יהודה. מגישת הטלוויזיה במיל' חבשה מגבעת קש על הראש, לבשה מכנסיים קצרים ונעליים גבוהות ויצאה לטייל בארץ ישראל. כמו כולנו בעידן הדיגיטלי, חיימוביץ' שיתפה את עוקביה ברשתות החברתיות בתמונות וכתבה: "אין כמו נוף מדברי פתוח להרחיב את הלב".